Ograničenje broja viza za strane sezonske radnike šteti američkom turizmu (28/4/04) - 2004-04-27
Posljednjih godina, lokalni turizam u New Hampshireu sve se više oslanja na strane sezonce - prošle godine ih je bilo oko šest stotina
U ratu protiv terorizma ima mnogo žrtava a jedna od njih bi mogao postati i turizam. Djelatnici u toj industriji u Sjedinjenim Državama brinu da bi ovogodišnja sezona mogla biti vrlo slaba. Razlog tomu nije to što se posjetioci boje putovati, već je problem izazvalo ograničenje broja viza za strane sezonske radnike. To ograničenje uvela je, u interesu domovinske sigurnosti, savezna vlada. Naš izvjestitelj nam je poslao izvješće iz saveze države New Hampshire, gdje će između šest i sedam stotina radnih mjesta u turizmu ovog ljeta ostati nepopunjeno. Skoro polovica od ukupnog broja turista koji posjete New Hampshire dolaze u tu saveznu državu tijekom tri ljetna mjeseca. Posljednjih godina, lokalni turizam sve se više oslanja na strane sezonce - prošle godine ih je bilo oko šest stotina, koji rade kao kuhari, konobari, čistaći i slično. Međutim, u ožujku ove godine savezna je vlada objavila da je kvota od 66 tisuća tzv. H2B uposleničkih viza – već iskorišten. Prije je ta kvota bila zanemarivana, međutim ne i ove godine. U strahu da neće moći popuniti sezonska radna mjesta, senatori iz New Hampshirea zajednički su predložili privremeno povećanje kvote. Jedan od njih, Judd Gregg, kaže da je riječ o problemu širih razmjera. "To nije samo regionalni problem, to je problem na nacionalnoj razini. Mnogi poslodavci ovise o ljetnim sezonskim radnicima kojih ove godine neće biti". Između ostalog, kako kaže Suzanne Ingram, rukovoditelj personalnog odjela ljetovališta u New Hampshireu, problem je i to što lokalni stanovnici jedostavno nisu zainteresirani za sezonske poslove koje im ona nudi. "U svakom slučaju moj je cilj zaposliti sve raspoložive radnike koji su odavde. Međutim nema mnogo ljudi koje zanima posao koji uopće ne nudi zdravstvenu zaštitu, te koji žele biti bez posla 16 tjedana godišnje". Obzirom na sezonsku prirodu posla, te uvjeta koje kandidati moraju udovoljiti, strani radnici su idelano rješenje – tvrdnja je koju Francis Morressey, koji vodi H2B program za New Hampshire, stalno čuje putujući tom saveznom državom."Mnogi poslodavci mi kažu da su strani sezonci - bilo da su s Jamajke ili iz Istočne Europe - visoko motivirani, bistri i marljivi. Kod njih vlada vrlo visoka nezaposlenost, te im ovaj posao znači mnogo, o njemu im ovisi budućnost, financiranje školovanja, ili izdržavanje obitelji u njihovoj domovini. Za njih, riječ je o ekonomskom opstanku, životu i smrti". Međutim i mnogi stanovnici New Hampshirea imaju ekonomske teškoće. Larry Kelly, direktor lokalnog programa socijlane pomoći kaže da zna barem stotinu ovdašnjih ljudi zainteresiranih za sezonske poslove. "To su ljudi koji žele i trebaju te poslove. Sezonska priroda posla je samo jedna od prepreka, problem je i visina nadnica, nadalje nedostatak bilo kakvih beneficija, a tu je i problem prijevoza". Gospodin Kelly kaže da bi njegova organizacija mogla pomoći u rješavanju problema prijevoza i vrtića za djecu radnika, te da bi na taj način poslodavci dobili pouzdanu američku radnu snagu koja je trenutno bez posla. Međutim, za turizam New Hampshirea trenutno je presudno da na neki način popune radna mjesta prije nego što gosti počnu stizati a manje im je važno odakle ti radnici dolaze.